Langit Cinta

Langit Cinta merupakan sebuah filem drama romantik Malaysia 2016 arahan Osman Ali. Ia dibintangi oleh Nur Fazura,   Keith Foo, Farid Kamil, Siti Saleha, Datuk Jalaluddin Hassan dan Ogy Ahmad Daud. Filem ini mengisahkan mengenai percintaan di antara Khadejah (Nur Fazura) dan Aliff (Keith Foo). Filem ini telah ditayangkan kepada umum pada 7 Januari 2016. Filem ini telah diadaptasi kepada novel dengan tajuk yang sama. Filem ini telah memenangi satu dari dua pencalonan dalam Festival Filem Malaysia ke-28 melalui Ogy Ahmad Daud (Pelakon Pembantu Wanita Terbaik).

Sinopsis
Aliff Zulkarnain (Keith Foo) merupakan seorang anak kepada Datuk Affendi (Datuk Jalaluddin Hassan), pemilik kepada sebuah syarikat hartanah di Kuala Lumpur. Mereka mahu membangunkan resort di Pulau Perindu, Langkawi denga bantuan nelayan, Budiman (Farid Kamil) untuk menghasut ahli kampung untuk menjual tanah mereka. Khadejah (Nur Fazura) pula menentang penjualan tersebut dek kerana hakikat rumahnya itu dibina oleh arwah bapanya. Aliff cuba untuk menyelesaikan masalah tersebut dengan cuba mendekati ibu Khadejah, Mak Piah (Ogy Ahmad Daud). Bibit-bibit percintaan mulai mekar apabila Aliff melihat akan kepentingan rumah tersebut kepada Khadejah dan Mak Piah.

Dia juga mula mengenali erti kehidupan sebenar dan belajar memahami bahawa kesederhanaan itu indah. Biarpun hubungannya ditentang keluarga, namun Aliff nekad memperisterikan Khadejah. Bermula dari situ, kehidupan Aliff dirundung pelbagai dugaan dan cabaran demi cabaran harus ditempuh dalam hidup dua insan itu.

Pelakon

Nur Fazura sebagai Khadeja
Keith Foo sebagai Aliff
Farid Kamil sebagai Budiman
Siti Saleha sebagai Suzana
Datuk Jalaluddin Hassan sebagai Datuk Affendi
Ogy Ahmad Daud sebagai Mak Piah
Zaidi Omar sebagai Pak Tam
Dian P. Ramlee sebagai Datin Soraya
Normah Damanhuri sebagai Hasnah
Ammar Alfian sebagai Jali
Aida Khalida sebagai Puan Sri Salina
Nadzmi Adhwa sebagai Leroy Affendi
Fendy Bakry sebagai Kamil

Penerbitan
Filem ini mendapat inspirasi dari kisah percintaan antara ibubapa pengarah, Osman Ali. Filem ini telah menjalani pengambaraan selama 50 hari di Pulau Tuba, Langkawi, Sabah dan Lembah Klang. Farid Kamil, yang membawakan watak Budiman telah menggelapkan kulitnya agar sesuai dengan pekerjaannya sebagai seorang nelayan. Tempoh tiga minggu diperlukan untuk membina rumah Khadeja yang terletak di tepi laut.

Keluaran dan sambutan

Tayangan
Majlis pratonton filem ini telah diadakan pada 22 Disember 2015 di GSC Cathay Cineleisure, Petaling Jaya. Tayangan perdana bagi filem ini telah dilakukan pada 5 Januari 2016 di Langkawi.Filem ini telah ditayangkan kepada umum pada 7 Januari 2016.

Ulasan
Rata-rata ulasan mengenai filem ini ialah positif. Ajami Hashim dari Astro Awani dan AR Rizu dari Malaysiakini senada dalam ulasan mereka terhadap filem ini iaitu "...sebuah filem bertih jagung yang ringan dan santai ". Aqmar Mustaza dari Sinar Harian memuji aspek sinematografi filem ini. Huzz dari portal kehidupan Instaonline.com.my memberi empat dari enam bintang kepada filem ini.

Runut bunyi

Runut bunyi asal (OST) bagi filem ini ialah Langit Cinta oleh Dayang Nurfaizah.

Anugerah

Rujukan

Pautan luar
 

Filem bahasa Melayu
Filem Malaysia tahun 2016
Filem arahan Osman Ali
Filem drama Malaysia
Filem cinta Malaysia